Шемякиным и гъатхэ
Урысейм и Къэрал саугъэтым и лауреат, Къэбэрдей-Балъкъэр, Адыгэ республикэхэм я цIыхубэ сурэтыщI, скульптор цIэрыIуэ Шемякин Михаил и цIэкIэ сабийхэмрэ ныбжьыщIэхэмрэ папщIэ къызэрагъэпэща «Шемякиным и гъатхэ» VII фестивалыр щекIуэкIащ Налшык и «Акрополь» щэнхабзэ-нэгу- зыужь IуэхущIапIэм.
Фестивалыр къызэрагъэпэщащ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм, «Урысейм и сурэтыщIхэм я зэгухьэныгъэ» урысейпсо IуэхущIапIэм и республикэ къудамэм, КъБКъУ-м тхыдэмкIэ, филологиемрэ хъыбарегъащIэ IэнатIэхэмкIэ и институтым, Кавказ Ищхъэрэм ГъуазджэхэмкIэ и къэрал институтым Щэнхабзэмрэ гъуазджэмкIэ и колледжым. Ар къыхалъхьащ Шемякин Михаил и лэжьыгъэхэр щIэблэм ирагъэлъагъун, щэнхабзэм, гъуазджэм зэфIэкI щызиIэ сабийхэмрэ ныбжьыщIэхэмрэ къагъэнэIуэн мурадкIэ.
КъБР-м и СурэтыщIхэм я зэгухьэныгъэм и тхьэмадэ, фестивалым и къызэгъэпэщакIуэ комитетым и унафэщI Темыркъан Геннадий, Налшык къалэм ГъуазджэхэмкIэ и сабий школ №1-м и унафэщI Темыркъан Людмилэ, КъБКъУ-м тхыдэмкIэ, филологиемрэ хъыбарегъащIэ IэнатIэхэмкIэ и институтым и декан, артист, пародист Дым Елдар сымэ зэхыхьэм зи зэфIэкI щеплъы-жа ныбжьыщIэхэм ехъуэхъуащ дяпэкIи ехъулIэныгъэ, дэрэжэгъуэ яIэну, цIыху нэс, цIэрыIуэ хъуну. Абыхэм къыхагъэщащ гъэ къэс къызэрагъэпэщ фестивалыр республикэм и гъуазджэ, щэнхабзэ махуэшхуэ зэрыхъуар, кIуэ пэтми абы нэхъри зиубгъуу, щIэщыгъуэу къызэрекIуэкIыр.
Фестивалыр унэтIыныгъэ зыбжанэу зэщхьэщыхат. Апхуэдэхэт сурэтыщI гъуаз джэр, макъамэр, усыгъэр, журналистикэр. Абы хэта ныбжьыщIэхэм Iэмал яIащ а унэтIыныгъэхэм щаIэ зэфIэкIхэр къагъэлъэгъуэну. КъыхэжаныкIахэмрэ пашэ хъуахэмрэ фестивалым щагъэлъэпIащ. ЩIыхь тхылъхэмрэ кубокхэмрэ зыхуагъэфэщахэм иратыжащ.
Зэхыхьэм кърихьэлIахэм я нэгу зрагъэужьащ фестивалым хэта уэрэджыIакIуэ, къэфакIуэ ныбжьыщIэхэм.
БЖЬЫХЬЭЛI Розэ.
